钦定古今图书集成/历象汇编/乾象典/第038卷 > 荆川稗编 > 《破镜飞上天赋》〈以青天流魄玉户失颜为韵〉李程
## 钦定古今图书集成/历象汇编/乾象典/第038卷 > 荆川稗编 > 《破镜飞上天赋》〈以青天流魄玉户失颜为韵〉李程

“何新月之婵娟，如破镜之上天。微茫而桂树犹短，髣
髴而菱花不全。皓色减去，清光独悬。谓是云非，开玉
匣而长在；自无而有，指金波而未圆。象则陵虚，名何
责实？伊酷似其素影，若同分于丽质。莫测潜化，空惊
回出。怜此夕以孤飞，念谁家而暗失？况夫微明海澨，
远挂关山。感重轮而易缺，思鞶带而莫攀。姮娥掩色”，
嫮女分颜，意迢递而难明，半生象外，岂别离之可赠，
馀在人间，霁景澄寂，泬寥凝碧，匪回辉而照胆，徒向
晦而沦魄。洞房未掩，过台上而不归；斜汉欲低，入窗
中而犹隔。亦何辨夫镕于火化，骘彼阴灵，比孤光于
珪白，喻片影之铜青。遥空绚练，远色晶荧。爽气共浮，
岂彩霞之能掩；芳尘不到，非素手之所经。观夫渐倚
上元，迫于下土，瞻吴牛之罢喘，对孤鸾之欲舞。征碎质以委地，有方辉而竟户。《哉生》之后，从一气以裁成；
埋照之时，岂五金而能补？正当残夜，偏称高秋，含烟
不隐，泛水如流。苟孕明于真宰，非禀质于人谋。似逃
秦殿，聊上庾楼。疑熠熠以从革，类纤纤而若钩。异彼
妆奁，掩兹游烛。方应候以戏珠，不鉴容以销玉。坐惜
云曙，行愁漏促。晕犹未合，无陈方士之灰；点不可磨，
空负先生之局。